РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

09 Број:службено

07. март 2015.године

Београд

 **Б Е Л Е Ш К А**

**са састанка председника Одбора за дијаспору и Србе у региону**

**др Јанка Веселиновића са студентима српског порекла из региона,**

**одржаног 5. марта 2015. године, са почетком у 12,00 часова**

 Састанак је одржан у просторијама библиотеке Дома Народне скупштине Републике Србије, Трг Николе Пашића 13 на првом спрату са почетком у 12,00 часова.

 Састанку је присуствовало 13 студената српског порекла из Мађарске, Албаније, Румуније и Македоније, који студирају у Београду и који похађају програм Владе Републике Србије „Србија за Србе из региона“. Студенти су дошли у пратњи Ђорђа Алексића, самосталног саветника у Управи за сарадњу с дијаспором и Србима у региону.

Посета студената Народној скупштини и састанак са председником Одбора за дијаспору и Србе у региону реализован је на иницијативу Управе за сарадњу с дијаспором и Србима у региону.

Пројектом „Србија за Србе из региона“ обезбеђене су стипендије за младе припаднике српске националне заједнице из држава у региону. Спровођењем овог пројекта Република Србија жели да очува њихов идентитет који чини матерњи језик, традиција и култура.У 2014. години у оквиру пројекта „Србија за Србе из региона“, наставу у високошколским установама је похађало 28 студената из земаља региона.

Председник Одбора за дијаспору и Србе у региону др Јанко Веселиновић је на почетку састанка поздравио присутне и изнео неколико детаља о раду и активностима Одбора, а потом их замолио да се представе и кажу по неколико реченица о проблемима са којима се сусрећу у земљама из којих долазе, као и да изнесу утиске боравка у Србији.

У разговору су учествовали: Драгана Миленковић из Македоније, студент треће године Хемијског факултета Универзитета у Београду; Јасмина Ђурђев из Темишвара, Румунија, која је од октобра месеца прошле године у Београду и на интензивном је курсу српског језика, (свакодневни петочасовни курс за студенте из овог Програма држе искусни професори Филолошког факултета Универзитета у Београду); Никола Савић, студент четврте године Факултета политичких наука у Београду; Измир Мусић из Албаније, студент Стоматолошког факултета и Гордана Хајкоја, такође из Албаније. Сви студенти су у разговору поред проблема положаја Срба у земљи из које долазе, недостатка адекватног концепта континуираног и квалитетног учења српског језика у тој земљи, навели и проблем што Срби у матичној земљи нису довољно информисани о Србима који живе у земљама региона. Такав однос студенти доживљавају као један својеврстан облик затворености матице према Србима у региону и предлажу да се у том смислу предузму одређени кораци. Сви су се сложили са чињеницом да млади студенти из региона који уопште не знају или слабо познају српски језик, када у оквиру Програма дођу у Србију имају великих потешкоћа. С тим у вези, нагласили су да је неопхоно предузети кораке, како би се у земљама региона створио простор и атмосфера делотворног учења српског језика, што би уједно свима, који намеравају да студирају у Србији значило адекватну припремљеност. Такође су у разговору истакли да је младим особама српског порекла неопходно развијати осећај припадности српском народу и у том смислу матица треба да пружи више. Иако су задовољни свакодневним петочасовним учењем језика, која се спроводи у првој години њиховог боравка у Србији, проблем је што након тих часова остају упућени једни на друге. Наиме, они су распоређени у студентским собама тако да буду са колегом из исте земље доласка и немају прилику да наставе комуникацију на српском. Тако, по њиховим речима, остају без могућности делотворне конверзације на српском језику. Такође су као проблем истакли то што се њихов боравак и студирање од стране надлежних институција у Србији не испрате до краја. Наиме, они се питају шта се дешава са оним младима, који проведу пар година у Србији и из неких разлога не доврше студије, па се врате у земљу из које су дошли. Дакле, по њима је неопходно студенте овог Програма испратити од почетка до краја њиховог студирања и изнаћи начине да боравак и студирање у Србији буду сврсисходни и делотворни у правом смислу те речи.

Студенти српског порекла из региона, који су присуствовали састанку су предложили, а Управа за сарадњу с дијаспором и Србима у региону се истим поводом обратила Одбору дописом 09 Број:9-514/15 и затражила писану подршку Одбора за дијаспору и Србе у региону Народне скупштине Републике Србије за формирањем студентске организације „Српска академска мрежа Св. Јован Владимир“ која би студентима из Програма помагала у комуникацији са институцијама и у повезивању са осталим студентима у матици и региону (У прилогу иницијатива)

 Председник Одбора је дао усмену подршку предлогу уз наглашавање да ће са писаном иницијативом Управе, која се односи на оснивање наведене студентске организације бити упознати чланови Одбора за дијаспору и Србе у региони, који ће се о том предлогу изјаснити на седници Одбора.

Састанак је завршен у 12,45 часова, након чега су студенти имали прилику да иду у обилазак зграде Дома Народне скупштине.

 Белешку сачинила:

 СЕКРЕТАР ОДБОРА

 Весна Матић Вукашиновић